Քլոթիլդ Արմանդ

Քլոթիլդ Մարի Բրիջիթ Արմանդ (), Ֆրանսիայում ծնված ռումինացի քաղաքական գործիչ և գործարար կին, որը 2020 թվականից զբաղեցնում է Բուխարեստի 1-ին Սեկտորի քաղաքապետի պաշտոնը։

2016 թվականին Ռումինիայի տեղական ինքնակառավարման մարմինների ընտրություններում Արմանդը նախ առաջադրվել է Բուխարեստի 1-ին Սեկտորի ղեկավարի պաշտոնին՝ «Save Bucharest Union» (USB) տեղական կուսակցության անունից, որը հիմնադրվել է Արմանդի կողմից 2015 թվականին։ 2019-2020 թվականներին նա եղել է Եվրախորհրդարանի անդամ։

Վաղ կյանք և կրթություն 
Քլոթիլդ Մարի Բրիջիթ Արմանդը ծնվել է Ֆրանսիայի Պուանտ ա Պիտր քաղաքում, որտեղ նրա հայրը այլընտրանքային զինվորական ծառայությունում աշխատում էր որպես մաթեմատիկայի ուսուցիչ։ Նրա ընտանիքը Վիշիից էր,: Այստեղ Արմանդը հաճախել է տարրական և միջնակարգ դպրոց։ Սովորել է «École Centrale Paris»-ում, այնուհետև Մասաչուսեթսի տեխնոլոգիական ինստիտուտում։ Այստեղ նա ծանոթացել է իր ապագա ամուսնու՝ Ռումինիայում մաթեմատիկայի գիտաշխատող Սերջիու Մորոյանուի հետ։ 1997 թվականին նա ամուսնացել է Մորոյանուի հետ, իսկ 1999 թվականին` տեղափոխվել Բուխարեստ։ Հետագայում նա մի քանի տարի ապրել է Ֆրանսիայում և Գերմանիայում, իսկ 2003 թվականին կրկին հաստատվել է Բուխարեստում։

Կարիերա 
2002 թվականին Արմանդը աշխատել է Ֆրանսիայի և Գերմանիայի Airbus եվրոպական ընկերությունում` ղեկավարելով A380 նախագծի կառավարման թիմի մի մասը։ 2005 թվականին նա դարձել է Distrigaz Sud-ի ՏՏ ոլորտի տնօրեն, GDF Suez-ի ռումինական մասնաճյուղի ՏՏ տնօրեն, այնուհետև տեղափոխվել է Փարիզ` աշխատելով որպես GDF Suez Europe-ի տնօրեն։ 2013 թվականի սեպտեմբերից մինչև 2017 թվականի մարտն ընկած ժամանակահատվածում Արմանդը ղեկավարել է ֆրանսիական Egis ինժեներական ընկերության Ռումինիայի և Բուլղարիայի մասնաճյուղերը։

Արմանդը Ռումինիայի քաղաքացիություն է ձեռք բերել 2015 թվականին։

Քաղաքական կարիերա

2016 թվականի տեղական ընտրություններ 
Արմանդի ամուսնու ընկերը՝ քաղաքական ակտիվիստ Նիկուսոր Դենը, հիմնադրեց նոր կուսակցություն, որը կոչվում է «Փրկիր Բուխարեստի միությունը»։ Կուսակցությունն ընտրեց Արմանդին որպես Բուխարեստի 1-ին Սեկտորի քաղաքապետի թեկնածու և սկսեց կազմակերպել իր քարոզարշավը վերջնաժամկետից վեց շաբաթ առաջ։ Նրա քարոզարշավը հիմնված էր հակակոռուպցիոն և հակաքաղաքական հայացքների վրա և պնդում էր, որ «քաղաքական դասը բաժանվել է ժողովրդի իրական կամքից»։

Արմանդը խոստացավ ավելի լավ կառավարել հանրային ծառայությունները` հետևելով Փարիզի քաղաքաշինական մոդելին (մեքենայակենտրոն մոդելը փոխարինելով հասարակական տրանսպորտի մոդելով) և կառուցելով զբոսավայր՝ հյուսիսային մասում գտնվող լճերի շրջակայքում։

Չնայած ընտրատեղամասից հեռացողներն ասում էին, որ Արմանդին են ընտրել, բայց վերջնական արդյունքները ցույց տվեցին, որ նա զիջում է սոցիալ-դեմոկրատական կուսակցության առաջադրած թեկնածուին` Դեն Թուդորաչեին, որը հավաքել էր 23,220 ձայն (31,07%), իսկ Արմանդը՝ 21,504 (28,77%):

SBU-ի նախագահ Նիկուսոր Դենը նշել է որոշ վիճակագրական անհամապատասխանություններ ընտրության վերաբերյալ։ Այն տեղամասերում, որտեղ կուսակցության կողմից հսկիչներ կային, Արմանդը հաղթեց սակավ առավելությամբ, մինչդեռ այն տեղամասերում, որտեղ հսկիներ չկային, Արմանդը պարտվեց։ Բացի այդ, չեղյալ հայտարարված ձայների քանակն էապես ավելի մեծ էր այդ տեղամասերում, և առկա էին անհամապատասխանություններ յուրաքանչյուր տեղամասին տրված և վերադարձված քվեաթերթիկների քանակի միջև։ Ընտրական բյուրոյի անդամներից մեկը մամուլին ասել է, որ անհամապատասխանությունների պատճառն այն է, որ ընտրատեղամասերի նախագահները «ապուշներ» էին, ովքեր սխալ էին լրացնում քվեաթերթիկները։

Չնայած Արմանդը ոչ ոքի չմեղադրեց ընտրակեղծիքների մեջ, նա խնդրեց վերահաշվարկել ընտրության արդյունքները 18 տեղամասերում։ 1-ին Սեկտորի ընտրական բյուրոն մերժեց վերահաշվարկը՝ պատճառաբանելով, որ նրա կուսակցության «աշխատասիրության պակասը» (բոլոր տեղամասերում չներկայանալու համար) ընտրական բյուրոյի մեղքը չէ։ Արմանդի շուրջ 500 կողմնակիցներ բողոքի ակցիա են կազմակերպել Համալսարանի հրապարակում` պահանջելով վերահաշվարկ։

Արմանդը նաև ուղարկել էր հակասահմանադրականության առարկություն՝ պնդելով, որ քվեարկության համակարգը թերի է, քանի որ այստեղ նա ընտրվել է ընտրողների միայն 10%-ի կողմից։ Առարկությունն ընդունվել և ուղարկվել է Սահմանադրական դատարան։

Եվրոպական պառլամենտի անդամ, 2019-2020 թվականներ 
2019 թվականի եվրոպական ընտրություններում Արմանդը USR-PLUS ցուցակում չորրորդն էր (ընդ որում` առաջին կինը) և նա դարձավ պառլամենտի անդամ : USR-PLUS ցուցակում ընտրված ութ պատգամավորներից միայն երկուսն էին կանայք։ Նա աշխատել է բյուջեների կոմիտեում։

Հանձնաժողովների անդամ լինելուց զատ Արմանդը «Եվրախորհրդարանականները ընդդեմ քաղցկեղի» խմբի անդամ էր։

Հակասություններ 
2016 թվականին քաղաքականություն մտնելուց անմիջապես հետո Արմանդը մեղադրվեց, քանի որ նա, լինելով Egis Romania-ի տնօրեն, մայրուղու կառուցման պայմանագրում, որը կնքվել էր ռումինական CNAIR պետական ընկերության և Bechtel Corporation-ի միջև, ունի իր անձնական շահերը։ Արմանդը ժխտում է Բեխթելյան գործին իր մասնակցությունը։ Նա պատասխանել է, որ Egis-ում սկսել է աշխատել միայն 2013 թվականի սեպտեմբերին, Բեխթելի հետ CNAIR-ի պայմանագրի ժամկետի ավարտից (2013 թվականի մարտին) ամիսներ անց։ Չնայած իր բացատրություններին, որոշ լրատվամիջոցների տարածքում Արմանդը հաճախ նշվում է որպես «Բեխթելից 50 միլիոն դոլար է կանխիկացրած» կին։ Նրան մեղադրողների թվում է Ռումինիայի նախկին պատգամավոր Սեբաստիան Գիտան, որը ներկայումս գտնվում է հետախուզման մեջ՝ կոռուպցիայի մեղադրանքով։

Քաղաքական կողմնորոշում 
Արմանդը պնդում է, որ Ռումինիան կարիք ունի քաղաքական դասի փոփոխության։ Նա բաց նամակ է գրել նախագահ Կլաուս Յոհաննեսին, որում խնդրել է Ռումինիայի երկու հիմնական կուսակցություններին (Սոցիա-դեմոկրատական և Ազգային ազատական, երկուսն էլ արմատներ ունեն Ազգային փրկության ճակատի մեջ) ներողություն խնդրել 1990 թվականի հունիսի Միներիադին իրենց մասնակցության համար և հասարակական կյանքից հեռացնել նախկին նախագահ Իոն Իլիեսկուին և նախկին վարչապետ Պետեր Ռոմանին։

Արմանդն ասում է, որ ինքը չի հավատում ձախ-աջ քաղաքականության պարադիգմին՝ պնդելով, որ Ռումինիայում կոռուպցիայի պատճառով վատնված փողերը շատ ավելին են, քան ձախակողմյան և աջակողմյան քաղաքականությունների ստանդարտ տարբերությունները։ Այնուամենայնիվ, նա Ֆրանսիայի քաղաքականության մեջ իրեն համարում է մի մարդ, որը, բնականաբար, աջակողմյան է։ Ասում է նաև, որ Ռումինիան ներկայումս ունի շատ բնակիչներ, ովքեր պետության օգնության կարիքն ունեն, և որ այդ մարդիկ, ովքեր չեն հարմարվել փոփոխություններին և այլևս օգտակար չեն հասարակությանը, պետք է նորից ինտեգրվեն։

Ընտրական պատմություն

Բուխարեստի Սեկտոր 1-ի քաղաքապետ

Ծանոթագրություններ

Արտաքին հղումներ 
 

Ռումինիայի քաղաքական գործիչներ
Ֆրանսիացի գործարարներ
Ֆրանսիացի քաղաքական գործիչներ